*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*233. számú előterjesztés*

Bátaszék Város Önkormányzata Képviselő-testületének 2018. szeptember 26.-án,

16 órakor megtartandó ülésére

*A Bátaszéki Önkormányzati Tűzoltóság támogatási kérelme*

|  |
| --- |
| **Előterjesztő:** Dr. Bozsolik Róbert polgármester  **Készítette:** Dr. Tóth Korinna igazgatási ügyintéző    **Törvényességi ellenőrzést végezte:**  Takácsné Gehring Mária aljegyző  **Tárgyalja:**  PG Bizottság: 2018. 09. 25. |

***Tisztelt Képviselő-testület!***

A Bátaszéki Önkormányzati Tűzoltóság Köztestület az előterjesztés mellékletét képező vissza nem térítendő kiegészítő támogatási kérelmet terjesztette elő 2018. szeptember 18. napján.

Bóta Gyula, tűzoltó-parancsnok a kérelemben statisztikai kimutatást készített arról, hogy 2017. teljes évhez képest 2018-ra milyen mértékben emelkedett a káresemények száma. A megnövekedett káreseti szám jelentős többletköltséget jelent a Köztestület számára, mind a kivonulások költségét, mind pedig a személyi állomány bérköltségét tekintve.

A megnövekedett káresetek a szakmai felkészültségre is hatással vannak, hiszen a tűzoltóknak naprakész tudással kell rendelkezni. Ennek érdekében tűzoltószakmai oktatásokat szerveztek, gyakorlatokat tartottak, tűzoltó szakmai versenyeken vettek részt. A szaktudás ellenőrzése folyamatos, még a Bátaszéki Önkéntes Tűzoltó Egyesület tagjai is belső vizsgát tesznek negyedévente.

A BM által nyújtott normatív támogatás, az önkormányzatok által 2018. évre már megállapított támogatások, valamint a pályázati források fedezik ugyan az éves fenntartást, azonban a személyi állomány bérköltségeit tekintve nem elegendő. A szakmai elvárásoknak megfelelő vonulási létszám biztosítása érdekében a foglalkoztatott tűzoltók részére túlóra elrendelése, az önkéntes tűzoltók esetében készenlét meghatározása szükséges. A kimutatások szerint a vonulásoknál tevékenykedő tűzoltók részére 2018. évben még készenléti díj, illetve túlóra nem került kifizetésre.

A Köztestület 2018. év szeptemberétől decemberig **12.648.000,- Ft** bevétellel számol, kiadása azonban – beleszámítva a 2018. I. félévi túlóra-, valamint megbízási díj elmaradást is – **15.928.815,- Ft**, a különbözet 3.280.815,- Ft. Ezen összeget – mint kiegészítő támogatást – kellene a Köztestület önkormányzatainak biztosítani a Köztestület működésének fenntarthatósága érdekében.

Az önkormányzati tűzoltóság rendkívüli elnökségi ülésén javaslatot teszünk arra, hogy a zavartalan működéshez szükséges összeget a működtető önkormányzatok az alábbiak szerint biztosítsák:

Bátaszék 1.870.065 Ft

Báta 459.314 Ft

Bátaapáti 328.082 Ft

Mórágy 393.698 Ft

Alsónyék 229.657 Ft

A tűzoltóság település élet és vagyonvédelmében betöltött szerepe nem vitatható, ezért javasoljuk, hogy a hiányzó összegből Bátaszék Város Önkormányzata – a január hónapban nyújtott támogatási arány figyelembevételével – 1.870.065,- Ft támogatást nyújtson a Köztestületnek a zökkenőmentes feladatok ellátása érdekében.

Fentiekre tekintettel kérem a tisztelt képviselő-testületet az előterjesztés megtárgyalására.

**H a t á r o z a t i j a v a s l a t :**

**a Bátaszék Önkormányzati Tűzoltóság Köztestület működési költségeire vissza nem térítendő támogatás biztosítására**

Bátaszék Város Önkormányzatának Képviselő-testülete

1. a Bátaszéki Önkormányzati Tűzoltóság Köztestület részére 1.870.065,- Ft vissza nem térítendő működési támogatást biztosít az önkormányzat 2018. évi költségvetésének általános tartalék kerete terhére;
2. felhatalmazza az alpolgármestert, hogy a vissza nem térítendő támogatásról szóló támogatási szerződést aláírja.

*Határidő:* azonnal

*Felelős*: dr. Somosi Szabolcs alpolgármester

(a szerződés aláírásáért)

*Határozatról értesül:* dr. Bozsolik Róbert elnök

KÖH pénzügyi iroda

irattár